中書舍人陳公元輿以詩送吾兒鼎赴尉慎邑卒章見及遂次原韻和答
作者：郭祥正
朝代：宋

paragraphs: 嚼君老句勝牛乳，又如旱稼濛甘雨。
龍眠一别魚雁稀，幾度看雲與雲語。
鳳池搖筆贊帝齡，珠璣灑落黄金城。
鼻端去堊鬼膽破，霹靂轟車風雨驚。
事君以道非難事，不羡昔人囊有智。
柏梁屹屹漢庭材，寶鼎顒顒周廟器。
我在江湖寄此身，碧蘆青荇遠黄塵。
感君問我尚安否，病樹前頭萬木春。
强汎月船追李白，無人愛客似田文。